გალაქტიკის მცველები (ფილმი)
„გალაქტიკის მცველები“ (ინგლ. Guardians of the Galaxy) — 2014 წლის ამერიკული სუპერგმირული ფილმი, რომელიც ეფუძნება Marvel Comics-ის ამავე სახელწოდების სუპერგმირების გუნდის თავგადასავლებს. იგი გადაღებულია Marvel Studios-ის მიერ, ხოლო დისტრიბუტორია Walt Disney Studios Motion Pictures. ფილმი არის რიგით მეათე მარველის კინემატოგრაფიული სამყაროს სერიებში. მისი რეჟისორია ჯეიმზ განი, რომელმაც სცენარი ნიკოლ პერლმანთან ერთად დაწერა. როლებს ასრულებენ კრის პრეტი, ზოი სალდანა, დეივ ბატისტა, ვინ დიზელი, ბრედლი კუპერი, ლი პეისი, მაიკლ რუკერი, კერენ გილანი, ჯიმონ ჰონსუ, ჯონ კ. რაილი, გლენ კლოუზი და ბენისიო დელ ტორო. ფილმის სიუჟეტის მიხედვით, პიტერ კვილი აყალიბებს უცხოპლანეტური წარმოშობის არსებების მონაწილეობით. სცენარზე მუშაობა ნიკოლ პერლმანმა 2009 წელს დაიწყო. პროდიუსერი კევინ ფაიგი ფილმის პროექტს ახსენებდა 2010 წელს, ხოლო Marvel Studios-ისგან მისი შემუშავების შესახებ ცნობილი გახდა San Diego Comic-Con International-ზე, 2012 წელს. განი გუნდს სცენარისტის სახით იმავე წლის სექტემბერში დაემატა. 2013 წლის თებერვალში პრეტი მიიღეს პიტერ კვილის როლზე, სხვა როლების შემსრულებლები გუნდს დაემატა შემდგომ თვეებში. გადაღება დაიწყო 2013 წლის ივლისში, შეპერტონის სტუდიებში (ინგლისი). გადაღებები გაგრძელდა ლონდონში და დასრულდა 2013 წლის ოქტომბერში. წარმოების შემდგომი პროცესი მიმდინარეობდა 2014 წლის 7 ივლისამდე. გალაქტიკის მცველების პრემიერა გაიმართა ჰოლივუდში, 2014 წლის 21 ივლისს. იგი აშშ-ის კინოთეატრებში 2014 წლის 1 აგვისტოს გამოვიდა, 3D და IMAX 3D ფორმატებში. ძირითადად მას კრიტიკოსთა მაღალი შეფასება და ფინანსური წარმატება ხვდა წილად, დღეისთვის 770 მილიონი დოლარის შემოსავლის სახით. იგი იქცა 2014 წლის ყველაზე შემოსავლიან სუპერგმირულ ფილმად. აღიარება ძირითად ჰპოვეს ფილმის იუმორმა და ნოსტალგიურმა საუნდტრეკმა, განის რეჟისორულმა წვლილმა და როლების შესრულებამ. ფილმის გაგრძელება, გალაქტიკის მცველები: ნაწილი 2, გამოვიდა 2017 წელს.